Zie é ngákwí á ńnam ábǒg Dávid á táŋ mim̀bú mílɛ́. Dávid a bwé ngām Ǹtondôbə. Ǹtondôbə nyé ai nyé nâ: “Məkǐ mə́ nə̄ Sául á nyɔ́l ai ndá bod dzié ḿból á ngāman wé bǒd yā Gabaon.” 2Ńdɔ ǹkúkúmá á ngālóe bǒd yā Gabaon, nyé ai bɔ́ nâ: “Bəgabaonít bə́ ngábə́ kig Ísraɛ̂l, bə́ ngábə́ məbuugǎ Bamorít, Ísraɛ̂l bə́ ngákani bɔ́ sɔŋ mgba, á kə̄ kwí, ńdɔ̄ Sául a ngáyī nâ a fudi bɔ́ mɔ́ á nyɔ́l ású mvam Ísraɛ̂l ai Yúda.” 3Dávid nyé ai bǒd yā Gabaon nâ: “Dzé mə̄ nə́ mína dzam bɔ? Dzé mə̄ nə́ mína dzǎm túnī naa mǐ vāa elíg Ńtondôbə mətɛ́ ? 4Bəgabaonít bɔ́ ai nyé nâ: “Byǎbə̄lə́ kig adzó ai sílba ngə́ mvɔ́d, á zāŋ dzāān ai Sául ai ndá bod dzié! Byǎyǐ kig nâ mod ziŋ á wu á Ísraɛ̂l !” Ǹkúkúmá nyé ai bɔ́ nâ: “Édzí ésə mǐ ǹkādá ánā, ńdzɔ mǎyi bɔ́.” 5Bɔ́ ai ǹkúkúmá nâ: “É mod a ngáman bía wé, a dzə́ŋə́ fə̄ nâ a síl bíā á sí ḿból yə̄ nâ bǐ bɔ təge bǎd tɔbɔ á ńnam Ísraɛ̂l, 6bə́ zāāg ai bía bɔ́n bóé zamgbál, bǐ ba bɔ́ á mís mə́ Ńtondôbə, á Givéa há, á ńkǒl Ńtondôbə.” Ǹkúkúmá nyé nâ: “Mazu mínā bɔ́ və̄.” 7Ǹkúkúmá á ngādzu Mefibosheth, mɔ́n Yonathán, ndómán Sául, ású é sɔŋ Ǹtondôbə yǎ é ngākaniban á zāŋ Dávid bân Yonathán, ndómán Sául. 8Ǹkúkúmá a nɔŋɔ́ bɔ́n bə́bɛ̄ bə́ Ritspa, ngɔn Aya, ébá á ngābyé Sául, Armoní bân Mefibosheth, a nɔŋɔ́ fə̄ bɔ́n bə́tán yǎ Mikal, ngɔn Sául, e ngábyé ábə Adriel mɔ́n Barzilái yǎ Mehola. 9Ńdɔ a ngávə́ bɔ̄ á mɔ́ Bəgabaonít, ńdɔ̄ bə́ ngáman bɔ́ ba á ńkǒl á yōb, á mís mə́ Ńtondôbə. Bə́sə zamgbál bə́ ngáwú éyɔŋ, bə́ ngáwé bɔ̄ á məmǒs mə́ ósú yā məkwé bídí, á mə̄tádí mə́kwé mə́ fón. 10Ritspa, ngɔn Aya, a ngánɔŋ ǹkud, a tǎ wā, á ńkōm á yōb, á mə̄tádí mə́kwé bídí a kələ kwí anə́ mvəŋ yǎ yób é zaa nɔ́ŋ étē, a ndzí kig dzogě naa anɔ̌n yǎ yób lə́ zu bɔ́ bədəbə á yōb ai amǒs ngə́ tsíd yǎ məfan ai alú. 11Bə́ kə́ə́ kǎd Dávid é mam Ritspa, ngɔn Aya, ǹtɔbɔ̌ mīníngá Sául, a ngábɔ. 12Dávid a kə nɔ̌ŋ bivɛ̌s bí Sául ai ébí bí mɔ́n wōé Yonathán, ábə bǒd yā Yabɛs yǎ Galaad. Bə́ ngávaa byá á ńsə̌ŋ Beth ­Shéân, é vóm Bəfilísta bə́ ngákəle byá éyɔ̌ŋ yā bə́ ngáwé Sául á Gilboa.